**David O. Selznick**, nado en Pittsburgh (Pensilvania) o 10 de maio de 1902 e finado en Hollywood (California) o 22 de xuño de 1965 foi un produtor cinematográfico estadounidense.

Traxectoria
-----------

Selznick naceu nunha familia de orixe xudía, fillo do inmigrante lituano e distribuidor de filmes mudos Lewis J. Selznick e de Florence A. Sachs. Engadiu o "O" ao seu nome para distinguirse dun tío seu co mesmo nome.

Estudou na Universidade de Columbia e traballou como aprendiz co seu pai ata a súa bancarrota en 1923. Tres anos despois marchou a Hollywood e grazas aos contactos do seu pai conseguiu un traballo como axudante na Metro-Goldwyn-Mayer. Deixou este estudio por Paramount Pictures en 1928, e en 1931 entrou na RKO como xefe de produción.

Durante a súa etapa na RKO traballou en moitos filmes, como *King Kong* (1933) e deulle a George Cukor a súa primeira oportunidade como director. En 1933 volveu á MGM, onde o seu sogro, Louis B. Mayer, era un executivo. Mayer deulle a Selznick unha unidade de produción paralela á do poderoso Irving Thalberg, que tiña problemas de saúde. Esta unidade participou en filmes como *Cea ás oito* (1933), *David Copperfield* (1935), *Anna Karenina* (1935) e *A Tale of Two Cities* (1935).

A pesar do seu éxito cos grandes estudios, Selznick formou a súa propia produtora independente, Selznick International Pictures, en 1935 e distribuía os seus filmes a través de United Artists. Os seus éxitos continuaron con clásicos coma *The Garden of Allah* (1936), *The Prisoner of Zenda* (1937), *Naceu unha estrela* (1937), *Nothing Sacred* (1937), *The Adventures of Tom Sawyer* (1938), *The Young in Heart* (1938), *Made for Each Other* (1939), *Intermezzo* (1939) e *Foise co vento* (1939).

En 1939 e 1940 os seus filmes *Foise co vento* e *Rebecca* gañaron o Oscar ao mellor filme. Tras este último pechou a compañía e tomouse un tempo ata que en 1944 formou The Selznick Studio e volveu á produción co grande éxito *Since You Went Away*, que tamén escribiu, e filmes de Alfred Hitchcock coma *Spellbound* (1945) e *The Paradine Case* (1947). Tamén produciu *The Third Man* (1949) ou *Duel in the Sun* (1946), coa que sería a súa dona, Jennifer Jones.

Máis tarde escribiu "parei de facer filmes en 1948 porque estaba canso. Estivera producindo durante vinte anos… ademais, era claro que o negocio do cinema estaba nunha terrible loita coa televisión e outras formas novas de diversión, e pensei que era un bo tempo para parar e estudar obxectivamente os obvios cambios do gusto do público… Certamente non tiña intención de apartarme da produción durante nove anos." Selznick pasou a maior parte da década seguinte promovendo a carreira da súa segunda esposa, Jennifer Jones. A súa última produción, *Adeus ás armas* (1957) foi pobremente recibida.

En 1954 atreveuse coa televisión, con *Light's Diamond Jubilee*, que fixo historia por ser emitido simultaneamente nas catro emisoras: CBS, NBC, ABC e DuMont.

Faleceu en 1965.

Filmografía
-----------

| Ano | Título |
| --- | --- |
| 1934 | *Viva Villa!* |
| 1935 | *David Copperfield* |
| 1936 | *A Tale of Two Cities* |
| 1937 | *Naceu unha estrela* |
| 1939 | *Foise co vento* |
| 1940 | *Rebecca* |
| 1944 | *Since You Went Away* |
| 1945 | *Spellbound* |

Notas
-----

1. ↑  Selznick, David O. (2000). Behlmer, Rudy, ed. *Memo from David O. Selznick*. Nova York: Modern Library. ISBN 0-375-75531-4.
2. ↑  *Memo from David O. Selznick,* p. 423.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***David O. Selznick Modificar a ligazón no Wikidata*** |

### Bibliografía

* Selznick, David O. (1972). Behlmer, Rudy, ed. *Memo from David O. Selznick*. Nova York: Modern Library. ISBN 0-375-75531-4.
* Thomson, David (1992). *Showman: The Life of David O. Selznick*. Nova York. ISBN 0-394-56833-8.

### Ligazóns externas

* 

* David O. Selznick na IMDb *(en inglés)*.

|  |  |
| --- | --- |
| Control de autoridades | 
* Wd: Q72291
* WorldCat
* VIAF: 2481390
* Allmovie: p110766
* AlloCiné: 35552
* BIBSYS: 90253113
* BLBNB: 001485018
* BNB: ID
* BNE: XX1276777
* BNF: 12014432b
* CANTIC: a11683946
* CiNii: DA06328764
* DeutscheBio: 11861312X
* EBID: ID
* FAST: 1988
* Filmportal: ID
* GND: 11861312X
* ICCU: RAVV089278
* IMDb: nm0006388
* ISNI: 0000000110352323
* LCCN: n50007286
* LibraryThing: selznickdavido
* Munzinger: 00000003415
* NDL: 00552209
* NKC: xx0084290
* NLA: 35489190
* NNDB: 000063621
* NTA: 074383000
* OL: OL29962A
* SELIBR: 290929
* SNAC: w6xd11j9
* SUDOC: 02827461X
* TMDb: 3248
* TVcom: david-o-selznick
* WikiTree: Selznick-2

 |